CELEX: 62018TN0436
Language: et
Date: 2018-07-13 00:00:00
Title: Kohtuasi T-436/18: 13. juulil 2018 esitatud hagi – Prigent versus komisjon

1.10.2018   
            
            
               ET
            
            
               Euroopa Liidu Teataja
            
            
               C 352/37
            
         
      13. juulil 2018 esitatud hagi – Prigent versus komisjon
      (Kohtuasi T-436/18)
      (2018/C 352/44)
      Kohtumenetluse keel: prantsuse
      
         Pooled
      
      
         Hageja: Claude Prigent (Caudan, Prantsusmaa) (esindaja: advokaat A. Bove)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  võtta tema tühistamishagi menetlusse;
               
            
                  —
               
               
                  sisu aspektist tunnistada hagi väited põhjendatuks;
               
            
                  —
               
               
                  sellest tulenevalt tühistada Euroopa Komisjoni 23. mai 2018. aasta otsus riikliku solidaarsuse põhimõtte alusel, nagu see on määratletud Euroopa Kohtu poolt (õiguse üldpõhimõte) ja/või Euroopa Liidu lepingu artiklis 9;
               
            
                  —
               
               
                  ja saata asi arutamiseks tagasi pädevale asutusele;
               
            
                  —
               
               
                  määrata asjasse puutuvate seadustega nõutud kõigi kohustute täitmine;
               
            
                  —
               
               
                  mõista välja kohtukulud;
               
            
                  —
               
               
                  jätta hagejale kõik muud õigused, nõuded ja kaebeõigused.
               
            
         Väited ja peamised argumendid
      
      Hagi põhjenduseks esitab hageja kaks väidet.
      
                  1.
               
               
                  Esimene väide, et rikutud on riikliku solidaarsuse põhimõtet, nagu selle on määratlenud Euroopa Kohus ja mis on õiguse üldpõhimõte. Selle kohta märgib hageja, et Euroopa Kohus on otsustanud, et rahvastiku või töötajate kindlale kategooriale adresseeritud kord ei ole üldkohaldatav kord vaid teatud kutsetegevust reguleeriv kord. Hageja väidab, et arvestades diskrimineerimist, mis esineb vabakutseliste – kes on kohustatud liituma vabakutseliste töötajate sotsiaalkindlustussüsteemiga (edaspidi „RSI“) isegi juhul, kui nende käive on null või negatiivne – ja muude, näiteks füüsilisest isikust ettevõtjate, töötajate ja ametnike vahel, ei ole käesolevas asjas tegemist üldkohaldatava korraga.
                  Lisaks on hageja seisukohal, et solidaarsuspõhimõttele, millel RSI üldkohaldatava sotsiaalkindlustuse korrana Prantsuse riigi hinnangul põhineb, RSI käesoleval juhul ei vasta, kuna hagejalt nõutakse miinimum- ja kindlasummaliste maksete tegemist ka väikse sissetuleku korral. Lisaks võib hageja täielikult ilma jääda haigus- või pensionihüvitisest, kui ta maksed ei ole piisavad või hilinevad, mis ei ole aga nii muude Prantsusmaa töötajate puhul, kelle suhtes kohaldatakse muud sotsiaalkindlustuse korda.
               
            
                  2.
               
               
                  Teine väide, et rikutud on Euroopa Liidu lepingu artiklit 9, mis näeb ette võrdsuse kõigi Euroopa kodanike vahel, kuna võimatu on arvutada RSI makse väärtust ebasoodsamana vabakutselistele nagu hageja võrreldes muude Prantsuse töötajatega. Seetõttu rikkus komisjon hageja kaebuse menetlemise lõpetamisega riikliku solidaarsuse põhimõtet, nagu selle on õiguse üldpõhimõttena määratlenud Euroopa Kohus ja Euroopa Liidu lepingu artikkel 9, mille tõttu tuleb komisjoni otsus tühistada.